b'\n_START_ARTICLE_\nEURES\n_START_PARAGRAPH_\nEURES (angl. EURopean Employment Services, Europos u\xc5\xbeimtumo tarnybos) \xe2\x80\x93 1993 m. Europos S\xc4\x85jungoje (ES) prad\xc4\x97j\xc4\x99s veikti tarpinstitucinis bendradarbiavimo tinklas, skirtas pagerinti s\xc4\x85lygas laisvam asmen\xc5\xb3 jud\xc4\x97jimui ES nari\xc5\xb3 bei kit\xc5\xb3 prisijungusi\xc5\xb3j\xc5\xb3 valstybi\xc5\xb3 darbo rinkoje. EURES veikla reglamentuojama ES bei valstybi\xc5\xb3 nari\xc5\xb3 teis\xc4\x97s aktais.\n_START_SECTION_\nVeikla\n_START_PARAGRAPH_\nEURES tinkle visose valstyb\xc4\x97se nar\xc4\x97se dirba daugiau nei 700 darbuotoj\xc5\xb3, kurie konsultuoja darbo ie\xc5\xa1kan\xc4\x8diuosius bei darbdavius, kei\xc4\x8diasi naujausia informacija apie laisvas darbo vietas, darbo rinkos, studij\xc5\xb3 ir gyvenimo s\xc4\x85lygas valstyb\xc4\x97se nar\xc4\x97se su Europos Komisijos, kit\xc5\xb3 EURES nari\xc5\xb3 ir partneri\xc5\xb3 atstovais. EURES tinklalapiuose suteikiama galimyb\xc4\x97 \xc4\xafkelti savo CV, i\xc5\xa1 bendros duomen\xc5\xb3 baz\xc4\x97s pateikiami darbo ie\xc5\xa1kantiems asmenims bei darbdaviams aktual\xc5\xabs duomenys. Bendradarbiaujant pasienio regionams veikla vykdoma pagal atskirus susitarimus tarp konkre\xc4\x8di\xc5\xb3 \xc5\xa1ali\xc5\xb3, pvz., Airijos - \xc5\xa0iaur\xc4\x97s Airijos (Jungtin\xc4\x97 Karalyst\xc4\x97) pasienio regionuose. \xc5\xa0iuo metu yra vystomos 22 EURES pasienio region\xc5\xb3 bendradarbiavimo iniciatyvos.'